Det tog kun nogle få timer, før der var udsolgt til den første DM-finale mod KIF Kolding København på fredag i Gigantium. -Det er helt overvældende, siger direktør Jan Larsen. Jeg har aldrig oplevet noget lignende i mine 14 år som håndbolddirektør i Aalborg. Vi kunne have solgt mange flere billetter, men vi glæder os først og fremmest over den enorme interesse for vores kampe og ser frem til en finale på fredag med 4.600 tilskuere og en fantastisk stemning i Gigantium. -Vi kan ikke udelukke, at der i løbet af tirsdagen frigives nogle enkelte billetter, hvis Kolding ikke benytter sig af alle billetter, de har ret til. Vi kan ikke garantere noget, men opfordrer til at følge situationen på www.aalborghaandbold.dk , siger Jan Larsen. Det er tredje gang på fem år, at Aalborg og Kolding tørner sammen i de afgørende kampe om DM-guldet, og både i 2010 og 2013 er mesterskabet havnet i Aalborg.
Aalborg Håndbold melder alt udsolgt, når de på fredag spiller den første DM-finale mod KIF Kolding København.